钦定古今图书集成/方舆汇编/职方典/第1484卷 > 《迁学致祥赋》明·俞汝谐
## 钦定古今图书集成/方舆汇编/职方典/第1484卷 > 《迁学致祥赋》明·俞汝谐

惟黉宫之肇迁兮，爰自岁之丁亥。曰文运之将兴兮况值时之正泰。粤尼父之作《春秋》兮，屡以劳民为戒。
胡于鲁泮宫之修兮，独不以为害。盖事有关于彝典
兮，岂守常而可废？嗟昔之建于南峰兮，时方丁乎草
昧。以速成为称职兮，奚暇审之至再。不于腹而于腋
兮，固夫人所共慨。嗟祝公之莅玆土兮，即有埽乎蜂
虿。谓政莫先于崇儒兮，矧旧宇之僻隘。气似郁而不
宣兮，道欲明而且晦。理固周流而不滞兮，数则循环
而有待。遂毅然而改图兮，躬先劳而弗懈。既相度之
得所兮，即展拓之使大。乃辉煌其殿庑兮，仍垣缭其
内外。横为池而纵以三桥兮，复远濬乎沟浍。泉源通
而且澄兮，亦停蓄而成汇。植芙蕖于其中兮，命谨视
而勿败。阅弦望之几更兮，渐出水而夭蔼。咸破萼而
敷锦兮，荪擎捧以翠盖。忽乍见而群呼兮，惊数花而
并蒂。遂讙动于市里兮，争先睹之为快。环围桥而辐
辏兮，足逡巡而有碍。功甫成而瑞既应兮，何适逢乎
良会。不他产而特于兹兮，岂恒瑞之可配。胜洛阳之
黄花兮，压广陵之金带。盛事播于遐迩兮，歌咏载乎
疆界。缘人谋之既臧兮，斯天意之有在。抚嘉祥之骈
臻兮，占人文之斯迈。下奠极于民生兮，上熙亮乎帝
载。文章足以华国兮，功业遍铭于徼塞。毓英儁以为
世桢兮，应视昔而增倍。士之生于斯时兮，肯自堕于
庸辈。惟有裨于盛世兮，乃克副乎奇瑞。爰濡毫以拂
楮兮，藉以传之未艾。辞曰：“巍巍黉序，守之功兮，曷臻
斯盛，会之逢兮。匪于其物，秀之锺兮，有开必先。运之
隆兮，俊乂迭出。斯其萌兮。以弼以阜，绩乃崇兮。由今
而后，曷有穷兮！”